HK fékk í dag ÍR-inga í heimsókn í Kórinn . Leikurinn var liður í 14. umferð Olís-deildar karla . ÍR sigraði leikinn örugglega með átta marka mun þar sem Hafþór Már Vignisson og Kristján Orri Jóhannsson voru atkvæðamestir í sókninni . Í markinu varði Sigurður Ingiberg Ólafsson nítján skot , 42% markvarsla . Fyrir umferðina var HK með tvö stig í botnsæti deildarinnar , stigin komu í síðustu umferð gegn Fjölni . HK þurfti því nauðsynlega á frekari stigum að halda í fallbarátunni . ÍR var í 6. sætinu með sextán stig . Leikurinn fór skemmtilega af stað og nóg var skorað af mörkum . Í stöðunni 6 - 5 fyrir heimamenn kom áhlaup frá ÍR , þrjú mörk skoruð í röð á tveggja mínútna kafla og Elías Már Halldórsson , þjálfari HK , greip á það ráð að taka leikhlé . Munurinn hélst í 2 - 3 mörkum næstu mínúturnar en í stöðunni 7 - 9 fyrir ÍR skoruðu gestirnir sex mörk í röð og breyttu stöðunni í 7 - 15 . HK tókst að minnka muninn niður í fimm mörk fyrir hálfleik . Heimamenn komu vel inn í seinni hálfleikinn og tókst í tvígang að minnka muninn í tvö mörk . Í seinna skiptið , á 40. mínútu , hófst , því miður fyrir HK , annar kafli þar sem ÍR skoraði næstu fimm mörk . Staðan 17 - 24 og um þrettán mínútur eftir af leiknum . Skemmst er frá því að segja að ÍR missti forystuna aldrei í minna en fimm mörk það sem eftir lifði leiks og endaði leikurinn með átta marka sigri gestanna . Af hverju vann ÍR ? ÍR var heilt yfir sterkara liðið í dag . Hraðinn hjá gestunum var meiri og liðið skoraði fullt af auðveldum mörkum þar sem keyrt var í bakið á heimamönnum . Siggi var frábær í markinu og varði þýðingamikil skot þegar HK ætlaði að saxa á forystu gestanna . Hafþór Már var flottur í sókninni hjá ÍR og Kristján Orri snöggur upp völlinn í hraðaupphlaupunum . HK vantaði að ná oftar að stilla vel upp í vörninni og ná fleiri aukaköstum til að draga úr hraða ÍR-liðsins . Margir tapaðir boltar og eilítil óheppni í fráköstum kostaði líka nokkur hraðaupphlaup í bakið . Hverjir stóðu upp úr ? Hafþór Már var besti maður vallarins , hann skoraði átta mörk úr ellefu skotum . Kristján Orri var markahæstur með níu mörk , þar af tvö úr ansi þröngum færum . Hafþór fær titilinn maður leiksins þar sem hann stýrði á köflum sóknarleiknum úr hægri skyttunni og gekk það vel . Bergvin Þór Gíslason var duglegur að mæta með í seinni bylgjuna en hann lék að lang mestu leyti einungis í vörninni hjá ÍR . Sigurður Ingiberg varði vel í markinu og góður gangur heilt yfir ÍR-megin . Hjá HK var Kristófer Dagur Sigurðsson öflugur með sex mörk úr átta skotum . Hvað gekk illa ? Hjá ÍR voru tveir kaflar ekkert sérstakir en kostuðu þó ekki mikið í kvöld . Tilfinningin var sú að slæmu kaflarnir komu á heppilegum tímapunktum því liðið gat gírað sig aftur í gang og hert tökin á leiknum enn frekar . Hjá heimamönnum í HK gekk illa að koma boltanum framhjá Sigurði í markinu . Einnig fóru skot í tréverkið og framhjá og kostuðu oft á tíðum hraðaupphlaup í bakið . HK hefði þurft að vera sneggra til baka sem heild í dag til að gera leikinn jafnari . Hvað gerist næst ? Framundan er eins - og hálfs mánaðar jóla - og landsleikjahlé . Næstu leikir liðanna eru ekki fyrr en seint í janúar . ÍR mætir KA á heimavelli þann 29. janúar og HK fær Selfoss í heimsókn degi seinna . Elías Már : Nóg eftir Elías Már Halldórsson , þjálfari HK , var í viðtali við Vísi eftir tapið í dag . Hver voru fyrstu viðbrögð Elíasar að leik loknum ? „ Ég er auðvitað fúll með að fá á okkur 34 mörk . Mér fannst við koma hrikalega vanstilltir inn í leikinn . Mögulega er það eitthvað í undirbúningi okkar , mér fannst við koma skringilega gíraðir inn í leikinn og það var tíu mínútna kafli í fyrri hálfleikur sem drepur okkur . Við náum að gera þetta að leik en þá kemur aftur stífla og því miður er ÍR það gott lið að tveir jafn slæmir kaflar í leik á móti þeim er of mikið . “ Elías var spurður út í hvað gerðist þegar HK náði að minnka muninn í seinni hálfleiknum en missti svo ÍR aftur frá sér . Elías segir það sama hafa gerst í báðum hálfleikjunum , hans menn þorðu ekki að sækja og of mörg klaufamistök voru gerð . Þá hafi liðið brennt af góðum færum á meðan ÍR hafi skorað úr öllum sínum færum , 26 mörk skoruð eigi að duga – varnarleikur hans manna fór með þetta í dag . Elías Már vað lokum spurður út í landsleikjahléið sem framundan . Hvað er það sem hann vill fá út úr hléinu ? „ Nú þurfum við að safna orku og fá inn stráka sem hafa verið frá vegna meiðsla . Við þurfum að fá þá heila inn . Við þurfum að æfa vel og bæta okkur , mæta klárir í seinni hlutann . Það er nóg eftir , “ sagði Elías Már að lokum . Bjarni Fritz : Þekki það að vilja komast strax í frí „ Ég er mjög sáttur við spilamennskuna á löngum köflum í þessum leik og virkilega ánægður með að hafa komið hingað og unnið þennan sigur , “ sagði Bjarni Fritzson , þjálfari ÍR , eftir sigurinn . „ Siggi var heilt yfir mjög góður í markinu og eftir bras í byrjun náum við að skrúfa fyrir okkar feila og náum á sama tíma að refsa þeim fyrir þeirra , “ sagði Bjarni aðspurður hvað hefði skipt sköpum í dag Bjarni var spurður út í hraðan bolta sinna manna . Bjarni segir ekkert leyndarmál að honum finnist gaman að spila hraðan bolta , hann sé með lið fyrir það . Hann vilji þó að sitt lið láti boltann ganga og taki fáar áhættur . Hann vill að sitt lið pressi andstæðingana hratt og ef ekkert færi er í boði þá eigi að stilla upp í hefðbundna sókn . Hann nefndi leikinn gegn Selfyssingum í síðustu umferð og sagði sóknarleikinn í dag hafa verið mun betri en í síðustu umferð . Bjarni var að lokum spurður út í hléið sem framundan er , hvað vill hann fá út úr hléinu ? „ Mótið spilast mikið í fyrstu leikjunum eftir pásuna . Við tökum smá frí strax , það er stutt síðan ég var leikmaður að ég veit að maður vill komast strax í frí á þessum tímapunkti . Við neglum svo á þetta eftir okkar frí . Við vitum að það eru nokkur atriði sem þarf að skerpa á og við munum reyna að leggja áherslu á þau í hléinu . Það er líka mikilvægt að vera í góðu standi þegar tímabilið byrjar aftur í janúar og því má ekki gleyma að halda mönnum í leikformi , “ sagði Bjarni að lokum .